title: Odluka Europskog parlamenta (EU, Euratom) 2016/1603 od 28. travnja 2016. o razrješnici za izvršenje proračuna Zajedničkog poduzeća za ITER i razvoj energije fuzije za financijsku godinu 2014.

text:
               14.9.2016

               HR

               Službeni list Europske unije

               L 246/438

         ODLUKA EUROPSKOG PARLAMENTA (EU, EURATOM) 2016/1603
   od 28. travnja 2016.
   o razrješnici za izvršenje proračuna Zajedničkog poduzeća za ITER i razvoj energije fuzije za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Zajedničkog poduzeća za ITER i razvoj energije fuzije za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Zajedničkog poduzeća za ITER i razvoj energije fuzije za financijsku godinu 2014., s odgovorima Zajedničkog poduzeća (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Zajedničko poduzeće treba dobiti za izvršenje proračuna za financijsku godinu 2014. (05587/2016 – C8-0052/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir članak 106.a Ugovora o osnivanju Europske zajednice za atomsku energiju,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Odluku Vijeća 2007/198/Euratom od 27. ožujka 2007. o osnivanju Europskog zajedničkog poduzeća za ITER i razvoj energije fuzije i davanju povlastica tom poduzeću (4), a posebno njezin članak 5. stavak 3.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6),

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor (A8-0097/2016),

               1.

               odgađa svoju Odluku o razrješnici direktoru Zajedničkog poduzeća za ITER i razvoj energije fuzije za izvršenje proračuna Zajedničkog poduzeća za financijsku godinu 2014.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi direktoru Zajedničkog poduzeća za ITER i razvoj energije fuzije, Vijeću, Komisiji i Revizorskom sudu te da ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 422, 17.12.2015., str. 33.

      (2)  SL C 422, 17.12.2015., str. 34.

      (3)  SL L 298, 26.10.2012., str. 1.

      (4)  SL L 90, 30.3.2007., str. 58.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: Odluka Vijeća (EU) 2015/1734 od 18. rujna 2015. o utvrđivanju stajališta koje treba donijeti u ime Europske unije na 12. Općoj skupštini Međuvladine organizacije za međunarodni željeznički prijevoz (OTIF) u pogledu određenih izmjena Konvencije o međunarodnom željezničkom prijevozu (COTIF) i njezinih dodataka

text:
               29.9.2015

               HR

               Službeni list Europske unije

               L 252/43

         ODLUKA VIJEĆA (EU) 2015/1734
   od 18. rujna 2015.
   o utvrđivanju stajališta koje treba donijeti u ime Europske unije na 12. Općoj skupštini Međuvladine organizacije za međunarodni željeznički prijevoz (OTIF) u pogledu određenih izmjena Konvencije o međunarodnom željezničkom prijevozu (COTIF) i njezinih dodataka
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 91. u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Unija je pristupila Konvenciji o međunarodnom željezničkom prijevozu od 9. svibnja 1980., kako je izmijenjena Protokolom iz Vilniusa od 3. lipnja 1999. („Konvencija COTIF”), Odlukom Vijeća 2013/103/EU (1).

               (2)

               Sve države članice, uz iznimku Cipra i Malte, ugovorne su stranke Konvencije COTIF i primjenjuju je.

               (3)

               Očekuje se da će Opća skupština, osnovana u skladu s člankom 13. stavkom 1. točkom (a) Konvencije COTIF („Opća skupština”), na svojoj 12. sjednici koja se treba održati od 29. do 30. rujna 2015. odlučiti o određenim izmjenama Konvencije COTIF kao i njezinih dodataka D (Jedinstvena pravila o ugovorima za korištenje vozila u međunarodnom željezničkom prometu – CUV), F (Jedinstvena pravila o vrednovanju tehničkih standarda i donošenju jedinstvenih tehničkih propisa primjenjivih na željeznička sredstva namijenjena korištenju u međunarodnom prometu – APTU) i G (Jedinstvena pravila o tehničkom odobrenju za prihvatljivost željezničkih sredstava namijenjenih za korištenje u međunarodnom prometu – ATMF).

               (4)

               Stajalište Unije o određenim pitanjima trebalo bi donijeti na temelju članka 218. stavka 9. Ugovora s obzirom na to da su odluke o tim izmjenama koje treba donijeti Opća skupština akti koji proizvode pravne učinke, a njihov predmet je u nadležnosti Unije.

               (5)

               Ciljevi su izmjena Konvencije COTIF ažuriranje zadaća Odbora tehničkih stručnjaka i upućivanje na definiciju „posjednika” u skladu s pravom Unije te izmjena određenih pravila o financiranju, reviziji i izvješćivanju Međuvladine organizacije za međunarodni željeznički prijevoz (OTIF), kao i određene manje administrativne promjene.

               (6)

               Cilj izmjena Dodatka D (CUV) koje je predstavio glavni tajnik OTIF-a pojašnjenje je uloge posjednika i subjekta nadležnog za održavanje u ugovorima o korištenju vozila u međunarodnom željezničkom prometu.

               (7)

               Cilj izmjena dodataka F (APTU) i G (ATMF) pojašnjenje je njihova područja primjene brisanjem upućivanja na „druga željeznička sredstva”.

               (8)

               Izmjene dodataka D (CUV), F (APTU) i G (ATMF) Konvenciji COTIF kao i određene izmjene same Konvencije COTIF u nadležnosti su Unije i u skladu su s pravom i strateškim ciljevima Unije te bi ih stoga Unija trebala podržati.

               (9)

               Stajalište Unije na 12. Općoj skupštini trebalo bi se stoga temeljiti na Prilogu ovoj Odluci,

         DONIJELO JE OVU ODLUKU:
   Članak 1.
   1.   Stajalište koje treba donijeti u ime Europske unije na 12. Općoj skupštini u okviru Konvencije COTIF jest u skladu s Prilogom ovoj Odluci.
   2.   Predstavnici Unije u Općoj skupštini mogu dogovoriti manje izmjene dokumenata navedenih u Prilogu ovoj Odluci bez daljnje odluke Vijeća.
   Članak 2.
   Odluke 12. Opće skupštine se nakon donošenja objavljuju u Službenom listu Europske unije uz navođenje datuma njihova stupanja na snagu.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 18. rujna 2015.

            Za Vijeće

            Predsjednica

         C. DIESCHBOURG

      (1)  Odluka Vijeća 2013/103/EU od 16. lipnja 2011. o potpisivanju i sklapanju Sporazuma između Europske unije i Međuvladine organizacije za međunarodni željeznički prijevoz o pristupanju Europske unije Konvenciji o međunarodnom željezničkom prijevozu (COTIF) od 9. svibnja 1980., kako je izmijenjena Protokolom iz Vilniusa od 3. lipnja 1999. (SL L 51, 23.2.2013., str. 1.).

      PRILOG
      1.   Referentni dokumenti
      Dokumenti koji se odnose na reviziju COTIF-a i njegovih dodataka dostupni su na internetskoj stranici OTIF-a:
      http://www.otif.org/en/law/general-assembly/working-documents-concerning-revision-of-cotif.html.
      2.   Komentari i stajališta o točkama dnevnog reda

         Točka 1. Izbor predsjedatelja i potpredsjedatelja

      Dokument: nema.
      Glasačka prava koristi: države članice.
      Koordinirano stajalište: nema.

         Točka 2. Usvajanje dnevnog reda

      Dokumenti: AG 12/2, AG 12/2 Add.1.
      Glasačka prava koristi: države članice.
      Koordinirano stajalište: nema.

         Točka 3. Osnivanje Odbora za ovlaštenja

      Dokument: nema.
      Glasačka prava koristi: države članice.
      Koordinirano stajalište: nema.

         Točka 4. Organizacija rada i imenovanje svih potrebnih odbora

      Dokument: nema.
      Glasačka prava koristi: države članice.
      Koordinirano stajalište: nema.

         Točka 5. Izbor glavnog tajnika na razdoblje od 1. siječnja 2016. do 31. prosinca 2018.

      Dokumenti: AG 12/5, AG 12/5.1, AG 12/5.2.
      Glasačka prava koristi: države članice.
      Koordinirano stajalište: nema.
      Oba su kandidata državljani država članica EU-a (Austrije i Francuske).

         Točka 6. Članice OTIF-a – opća situacija

      Dokument: AG 12/6.
      Glasačka prava koristi: nije primjenjivo.
      Koordinirano stajalište: nema.

         Točka 7. Proračunski okvir

      Dokumenti: AG 12/7.1, AG 12/7.2.
      Glasačka prava koristi: države članice.
      Koordinirano stajalište: nema.

         Točka 8. Djelomična revizija COTIF-a – temeljne Konvencije

      Dokumenti: AG 12/8, AG 12/8 Add. 1, AG 12/8 Add. 2.
      Glasačka prava koristi: države članice.
      Koordinirano stajalište:

                  Izmjene članka 3. (Međunarodna suradnja) treba podržati (urednička izmjena kojom se upućivanje na „Europske zajednice” zamjenjuje upućivanjem na „Europsku uniju”).

                  Izmjene članka 12. (Izvršenje presuda. Prilog) treba podržati jer se njima mijenja definicija „posjednika” u skladu s pravom EU-a.

                  Izmjene članka 20. (Odbor tehničkih stručnjaka) treba podržati jer su potrebne za ažuriranje jedinstvenih pravila APTU i ATMF kako bi bila u skladu s pravom EU-a.

            Druge izmjene: nema stajališta EU-a.

         Točka 9. Djelomična revizija Dodatka B (CIM UR)

      Dokument: AG 12/9.
      Glasačka prava koristi: države članice.
      Koordinirano stajalište: uzeti u obzir izvješće glavnog tajnika o napretku i nastavku rada na reviziji tog Dodatka.

         Točka 10. Djelomična revizija Dodatka D (CUV UR)

      Dokumenti: AG 12/10, AG 12/10 Add. 1, AG 12/10 Add. 2, AG 12/10 Add. 3.
      Glasačka prava koristi: EU.
      Koordinirano stajalište:

                  Izmjene članka 9. i Izvješća s obrazloženjem treba podržati u skladu sa stajalištem EU-a na 25. sjednici Odbora za reviziju OTIF-a (1) jer se njima, u skladu s pravom EU-a, razjašnjavaju uloge posjednika i subjekta nadležnog za održavanje.

                  O novom članku 1.a koji je predložila Njemačka u dokumentu AG 12/10 Add. 3. raspravljala je na sastanku 26. studenoga 2014. radna skupina EU-a sastavljena od predstavnika država članica i predstavnika željezničkog sektora te je prijedlog podržala. Slična odredba postoji i u CIM-u (članak 2. – Odredbe javnog prava). Stoga i taj prijedlog treba podržati.

         Točka 11. Djelomična revizija Dodatka F (APTU UR)

      Dokument: AG 12/11.
      Glasačka prava koristi: EU.
      Koordinirano stajalište: treba podržati izmjenu članka 3. čiji je cilj razjašnjavanje područja primjene brisanjem riječi „druga željeznička sredstva”, kao i odgovarajuću izmjenu Izvješća s obrazloženjem.

         Točka 12. Revizija Dodatka G (ATMF UR)

      Dokument: AG 12/12.
      Glasačka prava koristi: EU.
      Koordinirano stajalište: treba podržati izmjene članaka 1. i 3. čiji je cilj razjašnjavanje područja primjene brisanjem riječi „druga željeznička sredstva”, kao i odgovarajuću izmjenu Izvješća s obrazloženjem.

         Točka 13. Revidirano i konsolidirano Izvješće s obrazloženjem

      Dokumenti: AG 12/13, AG 12/13 Add. 1.–10.
      Glasačka prava koristi: države članice.
      Koordinirano stajalište: primiti na znanje revidirano i konsolidirano Izvješće s obrazloženjem te ovlastiti glavnog tajnika da uvrsti objašnjenja koja je usvojila ova Opća skupština, a koja se odnose na izmjene COTIF-a i njegovih dodataka koje je usvojila ova Opća skupština. Međutim, izraz „…primijeniti na aktivnosti ECM-a, ili …” u objašnjenjima u članku 3.a stavku 10. drugoj rečenici treba izbrisati. Nadalje, u njemačkoj verziji objašnjenja u članku 15. stavku 1. drugoj rečenici treba izmijeniti kako slijedi:

         „In Übereinstimmung mit den gängigen Verfahren verschiedener Vertragsstaaten und zur expliziteren Klarstellung der Pflichten des Halters, obliegt dem Halter die Verpflichtung, den ihm zugeordneten Fahrzeugen eine ECM zuzuweisen.”

         Točka 14. Jedinstveni propisi za željeznice

      Dokument: AG 12/14.
      Glasačka prava koristi: države članice.
      Koordinirano stajalište: nema.

         Točka 15. Izvješće o aktivnostima Upravnog odbora u razdoblju od 1. listopada 2012. do 30. rujna 2015.

      Dokument: AG 12/15.
      Glasačka prava koristi: države članice.
      Koordinirano stajalište: nema.

         Točka 16. Biranje članova Upravnog odbora na razdoblje od 1. listopada 2015. do 30. rujna 2018. (sastav i predsjedatelj)

      Dokument: AG 12/16.
      Glasačka prava koristi: države članice.
      Koordinirano stajalište: nema.

         Točka 17. Predviđeni datum održavanja 13. sjednice Opće skupštine

      Dokument: nema.
      Glasačka prava koristi: nije primjenjivo.
      Koordinirano stajalište: nema.

         Točka 18. Razno

      Dokument: nije dostupan.
      Glasačka prava koristi: utvrđuje se na licu mjesta prema potrebi.
      Koordinirano stajalište: utvrđuje se na licu mjesta prema potrebi.

         Točka 19. Svi mandati Opće skupštine

      Dokument: nije dostupan.
      Glasačka prava koristi: utvrđuje se na licu mjesta prema potrebi.
      Koordinirano stajalište: utvrđuje se na licu mjesta prema potrebi.

         Točka 20. Izvješća odbora, ako su potrebna

      Dokument: nije dostupan.
      Glasačka prava koristi: utvrđuje se na licu mjesta prema potrebi.
      Koordinirano stajalište: utvrđuje se na licu mjesta prema potrebi.

         Točka 21. Donošenje odluka, dodjela mandata, donošenje preporuka i drugih dokumenata Opće skupštine (završni dokument)

      Dokument: nije dostupan.
      Glasačka prava koristi: države članice.
      Koordinirano stajalište: utvrđuje se na licu mjesta.

         (1)  Odluka Vijeća 2014/699/EU od 24. lipnja 2014. o utvrđivanju stajališta koje treba donijeti u ime Europske unije na 25. sjednici Odbora za reviziju OTIF-a u pogledu određenih izmjena Konvencije o međunarodnom željezničkom prijevozu (COTIF) i njezinih dodataka (SL L 293, 9.10.2014., str. 26.).


title: Odluka Vijeća od 26. lipnja 2015. o donošenju stajališta Vijeća o nacrtu izmjene proračuna br. 1 Europske unije za financijsku godinu 2015. priloženom Prijedlogu uredbe Europskog parlamenta i Vijeća o Europskom fondu za strateška ulaganja (Uredba EFSU) i o izmjeni uredbi (EU) br. 1291/2013 i (EU) br. 1316/2013

text:
               30.6.2015

               HR

               Službeni list Europske unije

               C 214/2

         ODLUKA VIJEĆA
   od 26. lipnja 2015.
   o donošenju stajališta Vijeća o nacrtu izmjene proračuna br. 1 Europske unije za financijsku godinu 2015. priloženom Prijedlogu uredbe Europskog parlamenta i Vijeća o Europskom fondu za strateška ulaganja (Uredba EFSU) i o izmjeni uredbi (EU) br. 1291/2013 i (EU) br. 1316/2013
   (2015/C 214/02)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegov članak 106.a,
   uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (1), a posebno njezin članak 41.,
   budući da:

         ODLUČILO JE:
   Jedini članak
   Stajalište Vijeća o nacrtu izmjene proračuna br. 1 Europske unije za financijsku godinu 2015. doneseno je 26. lipnja 2015.
   Cjeloviti tekst može se pročitati ili preuzeti na internetskim stranicama Vijeća: http://www.consilium.europa.eu/

      Sastavljeno u Bruxellesu 26. lipnja 2015.

            Za Vijeće

            Predsjednik

         E. RINKĒVIČS

      (1)  SL L 298, 26.10.2012., str. 1.

      (2)  SL L 69, 13.3.2015., str. 1.


title: Odluka Komisije (EU) 2016/2003 оd 14. studenoga 2016. o izmjeni odluka 2009/300/EZ, 2011/263/EU, 2011/264/EU, 2011/382/EU, 2011/383/EU, 2012/720/EU i 2012/721/EU radi produljenja razdoblja važenja ekoloških mjerila za dodjelu znaka za okoliš EU-a za određene proizvode (priopćeno pod brojem dokumenta C(2016) 7218) (Tekst značajan za EGP )

text:
               16.11.2016

               HR

               Službeni list Europske unije

               L 308/59

         ODLUKA KOMISIJE (EU) 2016/2003
   оd 14. studenoga 2016.
   o izmjeni odluka 2009/300/EZ, 2011/263/EU, 2011/264/EU, 2011/382/EU, 2011/383/EU, 2012/720/EU i 2012/721/EU radi produljenja razdoblja važenja ekoloških mjerila za dodjelu znaka za okoliš EU-a za određene proizvode

         (priopćeno pod brojem dokumenta C(2016) 7218)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 3. točku (c),
   nakon savjetovanja s Odborom Europske unije za znak za okoliš,
   budući da:

               (1)

               Odluka Komisije 2009/300/EZ (2) prestaje važiti 31. prosinca 2016.

               (2)

               Odluka Komisije 2011/263/EU (3) prestaje važiti 31. prosinca 2016.

               (3)

               Odluka Komisije 2011/264/EU (4) prestaje važiti 31. prosinca 2016.

               (4)

               Odluka Komisije 2011/382/EU (5) prestaje važiti 31. prosinca 2016.

               (5)

               Odluka Komisije 2011/383/EU (6) prestaje važiti 31. prosinca 2016.

               (6)

               Odluka Komisije 2012/720/EU (7) prestaje važiti 14. studenoga 2016.

               (7)

               Odluka Komisije 2012/721/EU (8) prestaje važiti 14. studenoga 2016.

               (8)

               Provedena je procjena kojom su se potvrdile relevantnost i primjerenost trenutačnih ekoloških mjerila i s njima povezanih zahtjeva u pogledu procjene i provjere koji su utvrđeni odlukama 2009/300/EZ, 2011/263/EU, 2011/264/EU, 2011/382/EU, 2011/383/EU, 2012/720/EU i 2012/721/EU. Budući da novo preispitivanje trenutačnih ekoloških mjerila i s njima povezanih zahtjeva u pogledu procjene i provjere koji su utvrđeni u tim odlukama još uvijek nije finalizirano, primjereno je produljiti razdoblja važenja tih ekoloških mjerila i s njima povezanih zahtjeva u pogledu procjene i provjere do 31. prosinca 2017. Odluke 2009/300/EZ, 2011/263/EU, 2011/264/EU, 2011/382/EU, 2011/383/EU, 2012/720/EU i 2012/721/EU trebalo bi stoga na odgovarajući način izmijeniti.

               (9)

               Mjere predviđene ovom Odlukom u skladu su s mišljenjem Odbora osnovanog na temelju članka 16. Uredbe (EZ) br. 66/2010,

         DONIJELA JE OVU ODLUKU:
   Članak 1.
   Članak 3. Odluke 2009/300/EZ zamjenjuje se sljedećim:

      „Članak 3.
      Ekološka mjerila za skupinu proizvoda ‚televizori’ i s njima povezani zahtjevi u pogledu procjene i provjere vrijede do 31. prosinca 2017.”

   Članak 2.
   Članak 4. Odluke 2011/263/EU zamjenjuje se sljedećim:

      „Članak 4.
      Ekološka mjerila za skupinu proizvoda ‚deterdženti za perilice posuđa’ i s njima povezani zahtjevi u pogledu procjene i provjere vrijede do 31. prosinca 2017.”

   Članak 3.
   Članak 4. Odluke 2011/264/EU zamjenjuje se sljedećim:

      „Članak 4.
      Ekološka mjerila za skupinu proizvoda ‚deterdženti za pranje rublja’ i s njima povezani zahtjevi u pogledu procjene i provjere vrijede do 31. prosinca 2017.”

   Članak 4.
   Članak 4. Odluke 2011/382/EU zamjenjuje se sljedećim:

      „Članak 4.
      Ekološka mjerila za skupinu proizvoda ‚deterdženti za ručno pranje posuđa’ i s njima povezani zahtjevi u pogledu procjene i provjere vrijede do 31. prosinca 2017.”

   Članak 5.
   Članak 4. Odluke 2011/383/EU zamjenjuje se sljedećim:

      „Članak 4.
      Ekološka mjerila za skupinu proizvoda ‚višenamjenska sredstva za čišćenje i sredstva za čišćenje sanitarija’ i s njima povezani zahtjevi u pogledu procjene i provjere vrijede do 31. prosinca 2017.”

   Članak 6.
   Članak 3. Odluke 2012/720/EU zamjenjuje se sljedećim:

      „Članak 3.
      Ekološki kriteriji za skupinu proizvoda ‚deterdženti za strojno industrijsko i institucionalno pranje posuđa’, kao i s njima povezani zahtjevi za ocjenjivanje i vrednovanje, vrijede do 31. prosinca 2017.”

   Članak 7.
   Članak 3. Odluke 2012/721/EU zamjenjuje se sljedećim:

      „Članak 3.
      Ekološka mjerila za skupinu proizvoda ‚deterdženti za pranje rublja u industrijskom i institucionalnom sektoru’ te s njima povezani zahtjevi u pogledu procjene i provjere vrijede do 31. prosinca 2017.”

   Članak 8.
   Ova je Odluka upućena državama članicama.

      Sastavljeno u Bruxellesu 14. studenoga 2016.

            Za Komisiju

         Karmenu VELLA

            Član Komisije

      (1)  SL L 27, 30.1.2010., str. 1.

      (2)  Odluka Komisije 2009/300/EZ od 12. ožujka 2009. o utvrđivanju ekoloških mjerila za dodjelu znaka zaštite okoliša Zajednice za televizore (SL L 82, 28.3.2009., str. 3.).

      (3)  Odluka Komisije 2011/263/EU od 28. travnja 2011. o utvrđivanju ekoloških mjerila za dodjelu znaka zaštite okoliša Europske unije za deterdžente za perilice posuđa (SL L 111, 30.4.2011., str. 22.).

      (4)  Odluka Komisije 2011/264/EU od 28. travnja 2011. o utvrđivanju ekoloških mjerila za dodjelu zaštite okoliša EU-a za deterdžente za pranje rublja (SL L 111, 30.4.2011., str. 34.).

      (5)  Odluka Komisije 2011/382/EU od 24. lipnja 2011. o utvrđivanju ekoloških mjerila za dodjelu znaka za okoliš EU-a za deterdžente za ručno pranje posuđa (SL L 169, 29.6.2011., str. 40.).

      (6)  Odluka Komisije 2011/383/EU od 28. lipnja 2011. o utvrđivanju ekoloških mjerila za dodjelu znaka za okoliš EU-a za višenamjenska sredstva za čišćenje i sredstva za čišćenje sanitarija (SL L 169, 29.6.2011., str. 52.).

      (7)  Odluka Komisije 2012/720/EU od 14. studenoga 2012. o utvrđivanju ekoloških kriterija za dodjelu znaka zaštite okoliša EU-a za deterdžente za strojno industrijsko i profesionalno pranje posuđa (SL L 326, 24.11.2012., str. 25.).

      (8)  Odluka Komisije 2012/721/EU od 14. studenoga 2012. o utvrđivanju ekoloških mjerila za dodjelu znaka za okoliš EU-a za deterdžente za pranje rublja u industrijskom i institucionalnom sektoru (SL L 326, 24.11.2012., str. 38.).


title: Odluka Vijeća (EU) 2016/1234 od 26. srpnja 2016. o imenovanju dvaju zamjenika članova Odbora regija koje je predložila Talijanska Republika

text:
               28.7.2016

               HR

               Službeni list Europske unije

               L 202/42

         ODLUKA VIJEĆA (EU) 2016/1234
   od 26. srpnja 2016.
   o imenovanju dvaju zamjenika članova Odbora regija koje je predložila Talijanska Republika
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog talijanske vlade,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020.

               (2)

               Dva mjesta zamjenika članova Odbora regija postala su slobodna istekom mandata na temelju kojeg su predloženi g. Carlo FIDANZA (Assessore di Veleso (CO)) i g. Giuseppe VARACALLI (Sindaco del Comune di Gerace (RC)),

         DONIJELO JE OVU ODLUKU:
   Članak 1.
   Sljedeće osobe imenuju se zamjenicima člana Odbora regija do kraja tekućeg mandata, koji istječe 25. siječnja 2020.:

               —

               g. Carlo FIDANZA, Consigliere del Comune di Rosazza (BI) (promjena mandata),

               —

               g. Giuseppe VARACALLI, Consigliere del Comune di Gerace (RC) (promjena mandata).

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 26. srpnja 2016.

            Za Vijeće

            Predsjednik

         M. LAJČÁK

      (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova Odbora regija i zamjenika članova za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).


title: Odluka Komisije (EU) 2017/1441 оd 30. lipnja 2017. o programu potpore koji je prijavila Poljska pod nazivom „Program potpore za proizvođače mlijeka” (SA.45447 (2016/C) (ex 2016/N)) (priopćeno pod brojem dokumenta C(2017) 4359)

text:
               9.8.2017

               HR

               Službeni list Europske unije

               L 206/8

         ODLUKA KOMISIJE (EU) 2017/1441
   оd 30. lipnja 2017.
   o programu potpore koji je prijavila Poljska pod nazivom „Program potpore za proizvođače mlijeka” (SA.45447 (2016/C) (ex 2016/N))

         (priopćeno pod brojem dokumenta C(2017) 4359)

   (Vjerodostojan je samo tekst na poljskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 108. stavak 2. prvi podstavak,
   nakon poziva zainteresiranim stranama da dostave svoje primjedbe u skladu s prethodno navedenom odredbom,
   budući da:
   1.   POSTUPAK

               (1)

               Dopisom od 23. svibnja 2016. u skladu s člankom 108. stavkom 3. UFEU-a Poljska je prijavila program potpore za proizvođače mlijeka („program potpore”).

               (2)

               Dopisom od 1. lipnja 2016. Poljska je dostavila dodatne informacije. Dopisom od 11. srpnja 2016. Komisija je zatražila dodatne informacije, koje su poljska nadležna tijela dostavila u dopisu od 15. srpnja 2016.

               (3)

               Komisija je dopisom od 16. rujna 2016. (1) („Odluka o pokretanju postupka”) obavijestila Poljsku da je u odnosu na taj program potpore odlučila pokrenuti postupak utvrđen u članku 108. stavku 2. UFEU-a. U istom je dopisu Komisija izrazila sumnju u spojivost programa potpore s unutarnjim tržištem.

               (4)

               Dopisom od 12. listopada 2016. Poljska je dostavila informacije u vezi s Odlukom o pokretanju postupka.

               (5)

               Odluka o pokretanju postupka objavljena je u Službenom listu Europske unije
                   (2). Komisija je pozvala zainteresirane strane da podnesu svoje primjedbe u roku od jednog mjeseca.

               (6)

               Komisija od zainteresiranih strana nije primila primjedbe, o čemu je dopisom od 13. siječnja 2017. obavijestila Poljsku.

               (7)

               Dopisima od 14. studenoga 2016. i 13. siječnja 2017. Komisija je od Poljske zatražila dodatne informacije. Poljska je na te dopise odgovorila dopisom od 20. siječnja 2017.

         2.   KONTEKST

               (8)

               U sektoru mlijeka i mliječnih proizvoda količinsko ograničenje proizvodnje („sustav mliječnih kvota”) mnogo je godina bilo bitan instrument tržišne politike. Uveden je 1984., produljen nekoliko puta, a zadnji put Uredbom Vijeća (EZ) br. 1234/2007 (3) (Uredba o jedinstvenom ZOT-u). do 31. ožujka 2015. Stoga je posljednja kvotna godina bila 2014./2015. Temeljna svrha sustava mliječnih kvota bila je smanjiti neravnotežu između ponude i potražnje na predmetnom tržištu i strukturne viškove do kojih ona dovodi te na taj način postići bolju ravnotežu na tržištu. Na količine mlijeka prikupljene ili prodane za izravnu potrošnju, a koje su premašivale određeni zajamčeni prag, primjenjivala se pristojba. Tu su pristojbu plaćale države članice čim je prekoračena nacionalna kvota. Države članice morale su Europskom fondu za jamstva u poljoprivredi (EFJP) platiti tu pristojbu koja odgovara prekoračenju njihove nacionalne kvote, umanjeno za paušalni iznos od 1 %, kako bi se uzeli u obzir slučajevi stečaja ili konačne nesposobnosti nekih proizvođača da sudjeluju u plaćanju dospjele pristojbe. Zatim su države članice bile dužne podijeliti teret plaćanja među proizvođačima koji su sudjelovali u prekoračenju. Ti su proizvođači bili dužni platiti predmetnoj državi članici svoj dio ukupne pristojbe zbog same činjenice da su prekoračili količine kojima su raspolagali. (4)

               (9)

               U kvotnoj godini 2014./2015. nacionalna kvota dodijeljena veleprodajnim opskrbljivačima (proizvođačima mlijeka) u Poljskoj premašena je za 580,3 milijuna kg, zbog čega je bilo nužno u proračun Unije uplatiti pristojbu u iznosu od 659,8 milijuna PLN (približno 152,7 milijuna EUR). Poljski proizvođači mlijeka koji su prekoračili pojedinačnu kvotu bili su dužni platiti pristojbu za prekoračenje mliječne kvote po stopi od 90,98 PLN za 100 kg prekoračenja.

               (10)

               U kontekstu niskih cijena mlijeka i financijskih poteškoća u sektoru mlijeka Uredba Komisije (EZ) br. 595/2004 (5) izmijenjena je u ožujku 2015. Provedbenom uredbom Komisije (EU) 2015/517 (6) kako bi se ublažio financijski teret za proizvođače koji su za kvotnu godinu 2014./2015. morali platiti pristojbu za prekoračene količine.

               (11)

               U tom kontekstu Poljska je donijela pravila koja su predmetnim poljskim proizvođačima mlijeka omogućila da u tri obroka plate pristojbu za prekoračenje mliječne kvote (7). Prvi obrok, koji čini najmanje trećinu iznosa pristojbe, ti proizvođači mlijeka morali su platiti do 30. rujna 2015., a idući iznos od najmanje trećine ukupnog iznosa pristojbe morali su platiti do 30. rujna 2016. Preostali iznos pristojbe trebalo je podmiriti do 30. rujna 2017. Sustavi obročnog plaćanja primijenjeni su u skladu s uvjetima utvrđenima u Uredbi Komisije (EU) br. 1408/2013 (8).

               (12)

               Kako je prethodno navedeno u uvodnoj izjavi 1., Poljska je 23. svibnja 2016. obavijestila Komisiju o programu potpora kojim bi se omogućio otpis preostalog iznosa pristojbe („dospjela pristojba”) za proizvođače mlijeka koji su prekoračili pojedinačnu kvotu u kvotnoj godini 2014./2015.

         3.   OPIS

               (13)

               Nacionalna je pravna osnova za program potpore odluka vlade o uspostavljanju sustava potpora za proizvođače mlijeka (9) („odluka vlade”) i Zakon o javnim financijama (10).

               (14)

               U skladu s tom odlukom vlade ministar poljoprivrede i ruralnog razvoja može, kad proizvođač mlijeka podnese zahtjev, izdati odluku kojom odobrava potpuni ili djelomični otpis dospjele pristojbe.

               (15)

               U skladu s tom odlukom vlade, potpora se može dodijeliti proizvođačima mlijeka koji su:

                           (a)

                           srednja i mala poduzeća i

                           (b)

                           u kvotnoj godini 2014./2015. količinom mlijeka ili mliječnih proizvoda koju su stavili na tržište prekoračili su pojedinačnu kvotu utvrđenu za pojedini dan u godini, a odnosi se na stanje 31. ožujka 2015., te su obvezni platiti pristojbu utvrđenu Uredbom o jedinstvenom ZOT-u i

                           (c)

                           platili su prvi obrok dospjele pristojbe i

                           (d)

                           ispunjuju uvjete za otpis potraživanja iz proračuna iz članaka 56. i 57. Zakona o javnim financijama; drugim riječima, otpis će se primjenjivati:

                                       i.

                                       ako je fizička osoba umrla, a da nije ostavila imovinu, ili je ostavila imovinu koja je posebnim odredbama izuzeta od naplate, ili je ostavila predmete za svakodnevnu uporabu u kućanstvu ukupne vrijednosti ne veće od 6 000 PLN;

                                       ii.

                                       ako je pravna osoba izbrisana iz registra pravnih osoba, a istodobno nema imovinu kojom se dospjela pristojba može naplatiti, te ako odgovornost za proračunsko potraživanje nije zakonom prenesena na treću stranu;

                                       iii.

                                       ako postoje opravdani razlozi za sumnju da naplaćeni iznos neće biti veći od troškova traženja i provedbe naplate pristojbe ili je postupak naplate bio neuspješan;

                                       iv.

                                       ako je organizacijska jedinica bez pravne osobnosti likvidirana;

                                       v.

                                       ako je to od ključnog interesa dužnika ili od javnog interesa;

                                       vi.

                                       ako je to opravdano društvenim ili ekonomskim razlozima, posebno dužnikovom sposobnošću plaćanja i legitimnim interesom državne riznice.

               (16)

               Prema odluci vlade potpora se može dodijeliti s učinkom od datuma na koji Komisija izda pozitivnu odluku o spojivosti programa potpore s unutarnjim tržištem, do 31. listopada 2017.

         4.   RAZLOZI ZA POKRETANJE POSTUPKA IZ ČLANKA 108. STAVKA 2. UFEU-A

               (17)

               Prema ocjeni koju je Komisija iznijela u Odluci o pokretanju postupka, ispunjeni su svi uvjeti za postojanje potpore utvrđeni člankom 107. stavkom 1. UFEU-a (uvodne izjave 28.–33. odluke o pokretanju postupka).

               (18)

               U pogledu pitanja spojivosti s unutarnjim tržištem Komisija je napomenula da na tu potporu nisu primjenjive iznimke iz članka 107. stavka 2. točaka (a), (b) i (c) ni članka 107. stavka 3. točaka (a), (b) i (d) UFEU-a (uvodne izjave 35.–36. Odluke o pokretanju postupka).

               (19)

               Usto, Komisija sumnja u primjenjivost članka 107. stavka 3. točke (c) UFEU-a jer se čini kako te potpore ne odgovaraju ni jednoj od kategorija potpora predviđenih propisima o državnim potporama primjenjivima u sektoru poljoprivrede, a to su Uredba Komisije (EU) br. 702/2014 (11), Smjernice Europske unije o državnim potporama u sektoru poljoprivrede i šumarstva te u ruralnim područjima za razdoblje 2014.–2020. (12) („Smjernice za poljoprivredu”), Smjernice o državnim potporama za sanaciju i restrukturiranje poduzetnika u teškoćama (13) („Smjernice za sanaciju i restrukturiranje”) i Uredba (EU) br. 1408/2013 (uvodne izjave 37.–39. i 48.–49. odluke o pokretanju postupka). Nadalje, čini se da potpora ne olakšava razvoj sektora mlijeka u smislu članka 107. stavka 3. točke (c) UFEU-a.

               (20)

               U odluci o pokretanju postupka pokazalo se i da se programom potpora krše odredbe Uredbe o jedinstvenom ZOT-u kojima se reguliraju pristojbe za mlijeko (uvodne izjave 40.–47. odluke o pokretanju postupka).

         5.   PRIMJEDBE POLJSKE

               (21)

               Poljska nije dostavila nikakve primjedbe kojima bi otklonila sumnje izražene pri pokretanju službenog istražnog postupka. Međutim dopisima od 12. listopada 2016. i 20. siječnja 2017. Poljska je objasnila da potpora nije i neće biti provedena u Poljskoj jer nema pozitivne odluke Komisije (vidjeti uvodnu izjavu 16.).

         6.   PRIMJEDBE ZAINTERESIRANIH STRANA

               (22)

               Komisija nije od zainteresiranih strana primila primjedbe.

         7.   OCJENA POSTOJANJA DRŽAVNE POTPORE

               (23)

               Prema članku 107. stavku 1. UFEU-a, „[o]sim ako je Ugovorima drukčije predviđeno, svaka potpora koju dodijeli država članica ili koja se dodjeljuje putem državnih sredstava u bilo kojem obliku kojim se narušava ili prijeti da će narušiti tržišno natjecanje stavljanjem određenih poduzetnika ili proizvodnje određene robe u povoljniji položaj, nespojiva je s unutarnjim tržištem u mjeri u kojoj utječe na trgovinu među državama članicama”.

               (24)

               Kako bi se mjera smatrala potporom u smislu članka 107. stavka 1. UFEU-a, moraju biti ispunjeni sljedeći kumulativni uvjeti: i. mjera mora biti pripisiva državi i mora se financirati iz državnih sredstava, ii. primatelj mora njome ostvariti neku prednost, iii. ta prednost mora biti selektivna te iv. mjerom se mora narušavati ili prijetiti da će se narušiti tržišno natjecanje i utjecati na trgovinu među državama članicama.

      Potpore koje dodjeljuje država ili se dodjeljuju putem državnih sredstava

               (25)

               Programom potpore omogućeno je otpisivanje dospjele pristojbe. To proizlazi iz nacionalnih odredbi i stoga se može pripisati državi. To se i financira iz državnog proračuna, u smislu da je Poljska već platila tu pristojbu EFJP-u i sada se poljska država otpisom pristojbe odriče prihoda koji bi se mogli koristiti u druge svrhe. Odricanje od prihoda koji bi u suprotnome bio plaćen državi smatra se prijenosom državnih sredstava (14).

      Selektivna prednost/poduzetnici

               (26)

               Potencijalni su korisnici programa potpora određena poljoprivredna gospodarstva za proizvodnju mlijeka u Poljskoj (uvodna izjava 15.) (15).

               (27)

               U smislu članka 107. stavka 1. UFEU-a, prednost je svaka gospodarska korist koju poduzetnik ne bi mogao ostvariti u uobičajenim tržišnim uvjetima, odnosno bez intervencije države (16). Da bi se smatrala državnom potporom, mjerom se korisniku moraju dodijeliti prednosti koje ga oslobađaju tereta koje bi inače snosio iz svojeg proračuna.

               (28)

               U najnovijoj sudskoj praksi, i to u presudi Općeg suda u predmetu T–538/11 Kraljevina Belgija protiv Europske komisije, naglašeno je da „pojam tereta koji uobičajeno pada na budžet poduzetnika uključuje, među ostalim, dodatne troškove koje poduzetnici trebaju snositi zbog obveza koje proizlaze iz zakona i drugih propisa ili ugovora koji se primjenjuju na ekonomsku djelatnost” (17).

               (29)

               Troškovi, kao što su pristojbe za mlijeko u predmetnom slučaju, jesu troškovi koje proizvođač mlijeka mora snositi iz vlastitog proračuna u okviru svojih uobičajenih poslovnih aktivnosti. Obveza plaćanja pristojbe za mlijeko proizlazi iz Uredbe o jedinstvenom ZOT-u i nacionalnih pravila o organizaciji tržišta mlijeka i mliječnih proizvoda (vidjeti uvodne izjave 8.–10.) Ako su neki poduzetnici u potpunosti ili djelomično oslobođeni takvih troškova, oni imaju prednost.

               (30)

               Komisija stoga smatra da se programom potpora proizvođačima mlijeka daje selektivna prednost.

      Narušavanje tržišnog natjecanja i učinak na trgovinu

               (31)

               Sud dosljedno smatra da jačanje konkurentnog položaja poduzetnika dodjelom državne potpore obično dovodi do narušavanja tržišnog natjecanja u odnosu na konkurentne poduzetnike koji nisu primili potporu (18). Potpora za poduzetnike koji posluju na tržištu koje je otvoreno za trgovinu unutar Unije mogla bi utjecati na trgovinu među državama članicama (19). Unutar Unije postoji znatna trgovina poljoprivrednim proizvodima, uključujući mlijeko (20), a Poljska je jedan od najvećih proizvođača mlijeka u Uniji (21).

               (32)

               Program potpora ocijenjen u ovoj Odluci služi kao potpora djelatnostima u poljoprivrednom sektoru, posebno djelatnostima mljekara. Unutar Unije postoji trgovina mljekarskim proizvodima, kao što je prethodno opisano. Komisija stoga smatra da se predmetnim programom utječe na trgovinu među državama članicama.

               (33)

               U pogledu znatnog opsega trgovine poljoprivrednim proizvodima stoga se može pretpostaviti da se predmetnim programom narušava ili se prijeti da će se narušiti tržišno natjecanje te se njime utječe na trgovinu među državama članicama.

      Zaključak o postojanju potpore

               (34)

               Stoga se može zaključiti da se program potpore smatra državnom potporom u smislu članka 107. stavka 1. UFEU-a.

         8.   OCJENA ZAKONITOSTI POTPORE

               (35)

               U skladu s člankom 108. stavkom 3. UFEU-a države članice moraju obavijestiti Komisiju ako namjeravaju dodijeliti potporu i ne smiju primijeniti takvu potporu dok je Komisija ne odobri na temelju spojivosti (obveza mirovanja).

               (36)

               Program potpore prijavljen je Komisiji 23. svibnja 2016. i nije proveden. Dakle, Poljska je ispunila svoju obvezu iz članka 108. stavka 3. UFEU-a.

         9.   PROCJENA SPOJIVOSTI

               (37)

               Ako se program potpore smatra državnom potporom u smislu članka 107. stavka 1. UFEU-a, njegova se spojivost mora ocijeniti u odnosu na relevantna pravila o državnim potporama u području poljoprivrede. Ustaljena je sudska praksa da se teret dokaza da je mjera spojiva s unutarnjim tržištem stavlja na državu članicu (22). Komisija napominje da poljska tijela nisu iznijela podatke o tome zašto bi se program potpora mogao smatrati spojivim s unutarnjim tržištem na temelju bilo kojeg od Komisijinih instrumenata državne potpore, osobito onih navedenih u nastavku.

               (38)

               Kako je već navedeno u odluci o pokretanju postupka, program potpore koji se ocjenjuje ne odgovara ni jednoj od kategorija potpore iz Smjernica za poljoprivredu ili iz Uredbe (EU) br. 702/2014. Budući da nema relevantnih poljskih primjedbi, Komisija napominje da su potvrđene njezine sumnje u primjenjivost Smjernica za poljoprivredu i Uredbe (EU) br. 702/2014.

               (39)

               Nadalje, kako je već navedeno u odluci o pokretanju postupka, potpora u okviru programa potpore koji se ocjenjuje ne ispunjava kriterije za potpore za poduzetnike u teškoćama u smislu Smjernica za sanaciju i restrukturiranje. Budući da nema relevantnih poljskih primjedbi, Komisija napominje da su potvrđene njezine sumnje u primjenjivost Smjernica za sanaciju i restrukturiranje.

               (40)

               Budući da nema relevantnih poljskih primjedbi o potporama de minimis, Komisija napominje da su potvrđene i njezine sumnje u primjenjivost Uredbe (EU) br. 1408/2013.

               (41)

               U svojoj obavijesti Poljska se poziva na točku 30. Smjernica za poljoprivredu. U skladu s točkom 30. Smjernica za poljoprivredu Komisija ocjenjuje sve mjere potpore koje nisu obuhvaćene Smjernicama za poljoprivredu ni drugim mjerodavnim pravilima o državnim potporama od slučaja do slučaja izravno na temelju članka 107. stavka 3. UFEU-a, uzimajući u obzir pravila utvrđena u člancima 107., 108., i 109. UFEU-a, Zajedničku poljoprivrednu politiku te analogijom i Smjernice za poljoprivredu, ako je to moguće. Države članice koje prijavljuju državne potpore koja nisu obuhvaćene područjem primjene Smjernica za poljoprivredu morat će dokazati da predmetne državne potpore udovoljavaju zajedničkim načelima ocjenjivanja kako su utvrđena u dijelu I. poglavlju 3. Smjernica za poljoprivredu. Komisija takve mjere odobrava samo ako njihov pozitivan doprinos razvoju sektora očito premašuje rizike narušavanja tržišnog natjecanja na unutarnjem tržištu i utjecaja na trgovinu među državama članicama.

               (42)

               U slučajevima državne potpore iz članka 107. stavkom 3. UFEU-a Komisija ima širok diskrecijski prostor (23).

               (43)

               Člankom 107. stavkom 3. UFEU-a utvrđene su četiri vrste slučajeva u kojima se državne potpore mogu smatrati spojivima sa zajedničkim tržištem. Komisija smatra da iznimke iz članka 107. stavka 3. točaka (a), (b) i (c) UFEU-a nisu primjenjive na predmetni slučaj jer taj program potpore nije namijenjen promicanju gospodarskog razvoja područja na kojima je životni standard neuobičajeno nizak ili na kojima postoji velika podzaposlenost, a nije namijenjen ni za projekte od zajedničkog europskog interesa ni za otklanjanje ozbiljnih poremećaja u gospodarstvu ni za promicanje kulture i očuvanje baštine.

               (44)

               U skladu s člankom 107. stavkom 3. točkom (c) UFEU-a potpore za poticanje razvoja određenih gospodarskih djelatnosti ili određenih gospodarskih područja mogu se smatrati spojivima sa zajedničkim tržištem ako takve potpore ne utječu negativno na trgovinske uvjete u mjeri u kojoj bi to bilo suprotno zajedničkom interesu.

               (45)

               Da bi se smatrala spojivom s člankom 107. stavkom 3. točkom (c) UFEU-a, potpora mora težiti cilju od zajedničkog interesa. U tom bi smislu potpora u sektoru poljoprivrede trebala biti posebno u skladu s pravilima o zajedničkoj organizaciji tržišta poljoprivrednih proizvoda. Ako postoji regulativa o zajedničkoj organizaciji tržišta na određenom području, države članice obvezne su suzdržavati se od poduzimanja mjera koje bi je dovele u pitanje ili stvarale iznimku od nje (24).

               (46)

               U sektoru mlijeka i mliječnih proizvoda ta su pravila utvrđena Uredbom o jedinstvenom ZOT-u i Uredbom (EZ) br. 595/2004. Uredbom (EZ) br. 595/2004 utvrđuju se detaljna pravila za primjenu pristojbe u sektoru mlijeka i mliječnih proizvoda u pogledu, među ostalim, plaćanja pristojbe. Izmjenom uvedenom Provedbenom uredbom (EU) 2015/517 dopušteno je državama članicama da odluče da se iznos pristojbi za 12-mjesečno razdoblje koje počinje 1. travnja 2014. plaća do 30. rujna 2017. u tri godišnja obroka bez kamata. Uredbom o jedinstvenom ZOT-u nisu predviđene daljnje iznimke od plaćanja pristojbe. Navedene je dozvole Poljska iskoristila upotrebom potpora de minimis. Osim toga, predmetni program potpore predviđa ukidanje pristojbi (druge i treće rate) za poljoprivrednike koji su prekoračili dopuštene količine te su stoga u skladu s pravilima o zajedničkoj organizaciji tržišta poljoprivrednih proizvoda dužni platiti pristojbu Poljskoj. Izuzimanje određenih poljskih proizvođača mlijeka od obveze plaćanja pristojbe dovelo bi u pitanje sustav kvota i narušilo tržišno natjecanje s onim proizvođačima koji su poštovali svoju kvotu i plaćali svoje pristojbe (25).

               (47)

               Na temelju toga Komisija smatra da otpis pristojbe za mlijeko nije usklađen s Uredbom o jedinstvenom ZOT-u i Uredbom (EZ) br. 595/2004, a time ni s pravilima o zajedničkoj organizaciji tržištā poljoprivrednih proizvoda s obzirom na sustav mliječnih kvota.

               (48)

               Otpis pristojbe za mlijeko puki je instrument za poboljšanje financijskog stanja poduzetnika, ali ni na koji način ne pridonosi razvoju tog sektora niti teži cilju od zajedničkog interesa, a nije spojiv ni s pravilima o ZOT-u.

               (49)

               Osim toga, ako mjera državne potpore neizbježno podrazumijeva povredu prava EU-a, potpora se ne može proglasiti spojivom s unutarnjim tržištem (26).

               (50)

               Zato se ta potpora ne može smatrati spojivom s unutarnjim tržištem.

      Zaključak o spojivosti

               (51)

               S obzirom na prethodno navedeno, Komisija smatra da je prijavljeni program potpora državna potpora u smislu članka 107. stavka 1. UFEU-a i nije spojiva s unutarnjim tržištem.

               (52)

               S obzirom na to da program potpora nije proveden (uvodna izjava 21.), nema potrebe za povratom državne potpore,

         DONIJELA JE OVU ODLUKU:
   Članak 1.
   Program potpore za proizvođače mlijeka koji je Poljska prijavila 23. svibnja 2016. smatra se državnom potporom u smislu članka 107. stavka 1. UFEU-a. Ta je potpora nespojiva s unutarnjim tržištem. Zato poljske vlasti ne smiju provesti taj program potpore.
   Članak 2.
   U roku od dva mjeseca od objave ove Odluke Poljska je dužna obavijestiti Komisiju o mjerama poduzetima za postupanje u skladu s njom.
   Članak 3.
   Ova je Odluka upućena Republici Poljskoj.

      Sastavljeno u Bruxellesu 30. lipnja 2017.

            Za Komisiju

         Phil HOGAN

            Član Komisije

      (1)  C(2016) 5770 final.

      (2)  SL C 406, 4.11.2016., str. 86.

      (3)  Uredba Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (SL L 299, 16.11.2007., str. 1.).

      (4)  U Poljskoj ta je obveza utvrđena Zakonom o organizaciji tržišta mlijeka i mliječnih proizvoda od 20. travnja 2004.(Službeni list 2004., br. 93, točka 897., kako je naknadno izmijenjena).

      (5)  Uredba Komisije (EZ) br. 595/2004 od 30. ožujka 2004. o utvrđivanju detaljnih pravila za primjenu Uredbe Vijeća (EZ) br. 1788/2003 o uvođenju pristojbe u sektoru mlijeka i mliječnih proizvoda (SL L 94, 31.3.2004., str. 22.).

      (6)  Provedbena uredba Komisije (EU) 2015/517 оd 26. ožujka 2015. o izmjeni Uredbe (EZ) br. 595/2004 o utvrđivanju detaljnih pravila za primjenu Uredbe Vijeća (EZ) br. 1788/2003 o uvođenju pristojbe u sektoru mlijeka i mliječnih proizvoda (SL L 82, 27.3.2015., str. 73.).

      (7)  Uredba Vlade od 29. srpnja 2015. o tome da Agencija za poljoprivredna tržišta podijeli na obroke pristojbu koju proizvođači mlijeka plaćaju za prekoračenje pojedinačne kvote u kvotnoj godini 2014./2015. (Službeni list 2015., točka 1105.) [Rozporządzenie Rady Ministrów z dnia 29 lipca 2015 r. w sprawie realizacji przez Agencję Rynku Rolnego zadania polegającego na rozkładaniu na raty opłaty należnej od producentów mleka za przekroczenie kwot indywidualnych w roku kwotowym 2014/2015, Dz. U. 2015, poz. 1105].

      (8)  Uredba Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24.12.2013., str. 9.).

      (9)  Odluka vlade od 19. svibnja 2016. o uspostavi sustava potpore za proizvođače mlijeka [Uchwała Rady Ministrów z dnia 19 maja 2016 r. w sprawie ustanowienia programu pomocy producentom mleka].

      (10)  Zakon o javnim financijama od 27. kolovoza 2009. (Službeni list 2013., točka 885., kako je naknadno izmijenjena) [Ustawa z dnia 27 sierpnia 2009 r. o finansach publicznych (Dz.U. z 2013 r., poz. 885, z późn. zm.)].

      (11)  Uredba Komisije (EU) br. 702/2014 od 25. lipnja 2014. o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 193, 1.7.2014., str. 1.).

      (12)  SL C 204, 1.7.2014., str. 1.

      (13)  SL C 249, 31.7.2014., str. 1.

      (14)  Vidjeti presudu u predmetu Francuska protiv Ladbroke Racing Ltd i Komisije, C-83/98 P, EU:C:2000:248, točke 48. do 51.

      (15)  U odluci o pokretanju postupka (uvodna izjava 31., bilješka 8.) Komisija je izrazila neke sumnje, osobito u vjerojatnost da će neki korisnici doista ostvariti korist od potpore. No poljska nadležna tijela nisu dostavila informacije koje bi Komisiji omogućile da otkloni te sumnje.

      (16)  Vidjeti presudu u predmetu SFEI i ostali, C-39/94, EU:C:1996:285, točka 60. Španjolska protiv Komisije, C-342/96, EU:C:1999:210, točka 41.

      (17)  EU:T:2015:188, točka 76.

      (18)  Vidjeti presudu u predmetu Philip Morris Holland BV protiv Komisije, C-730/79, EU:C:1980:209, točke 11. i 12.

      (19)  Vidjeti osobito presudu u predmetu Francuska Republika protiv Komisije, C-102/87, EU:C:1988:391, točka 19.

      (20)  U 2015. trgovina mlijekom unutar Unije iznosila je više od 4,5 milijardi EUR, a svim mliječnim proizvodima više od 28 milijardi EUR. Izvor: Eurostat

      (21)  Poljska je 2015. bila peti po veličini proizvođač kravljeg mlijeka u Uniji i proizvodila je više od 10 milijuna tona mlijeka. Izvor: Eurostat

      (22)  Vidjeti presudu u predmetima Italija protiv Komisije, C-364/90, EU:C:1993:157, točka 20.; Freistaat Sachsen i dr. protiv Komisije, spojeni predmeti T-132/96 i T-143/96, EU:T:1999:326, točka 140.; Italija protiv Komisije, C-372/97, EU:C:2004:234, točka 81.

      (23)  Vidjeti, primjerice, presudu u predmetima SFEI i ostali C-39/94, EU:C:1996:285, točka 36.; Vlaamse Gewest protiv Komisije, T-214/95, EU:T:1998:77, točka 86.

      (24)  Vidjeti, primjerice, presudu u predmetu Francuska protiv Komisije, C-456/00, EU:C:2002:753, točke 30.–33.

      (25)  Trenutačno je u tijeku postupak zbog povrede prava protiv Italije zbog neubiranja pristojbe od talijanskih proizvođača mlijeka (predmet C-433/15).

      (26)  Vidjeti, primjerice, presudu u predmetima Njemačka protiv Komisije, C-156/98, EU:C:2000:467, točka 78. i Régie Networks protiv Rhone Alpes Bourgogne, C-333/07, EU:C:2008:764, točke 94. – 116.


title: 71/364/EEZ: Odluka Vijeća od 8. studenoga 1971. o primjeni članaka 123. do 127. Ugovora na francuske prekomorske departmane

text:
               01/Sv. 002

               HR

               Službeni list Europske unije

               9

         31971D0364

               L 249/73

               SLUŽBENI LIST EUROPSKE UNIJE

               08.11.1971.

      ODLUKA VIJEĆA

   od 8. studenoga 1971.
   o primjeni članaka 123. do 127. Ugovora na francuske prekomorske departmane
   (71/364/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 227. stavak 2.,
   uzimajući u obzir prijedlog Komisije,
   budući da članak 227. stavak 2. drugi podstavak predviđa da Vijeće utvrđuje uvjete prema kojima se odredbe Ugovora, osim onih iz članka 227. stavka 2. prvog podstavka, a posebno odredbe iz članaka 123. do 127. Ugovora, primjenjuju na francuske prekomorske departmane,
   budući da je vjerojatno da će intervencija Europskog socijalnog fonda unaprijediti gospodarski i socijalni razvoj tih departmana,
   ODLUČILO JE:
   Članak 1.
   Članci 123. do 127. Ugovora o osnivanju Europske ekonomske zajednice i mjere poduzete za provedbu tih članaka primjenjuju se na francuske prekomorske departmane.
   Članak 2.
   Ova se Odluka objavljuje u Službenom listu Europskih zajednica.
   Ova Odluka stupa na snagu istoga dana kad i Uredba Vijeća (EEZ) br. 2396/71 (1) od 8. studenoga 1971. o primjeni Odluke Vijeća od 1. veljače 1971. o reformi Europskog socijalnog fonda.

      Sastavljeno u Bruxellesu 8. studenoga 1971.

            Za Vijeće

            Predsjednik

         A. MORO

      (1)  SL L 249, 10.11.1971., str. 54.


title: Odluka (EU) 2017/1671 Europskog parlamenta od 27. travnja 2017. o zaključenju poslovnih knjiga Europske agencije za sigurnost hrane za financijsku godinu 2015.

text:
               29.9.2017

               HR

               Službeni list Europske unije

               L 252/231

         ODLUKA (EU) 2017/1671 EUROPSKOG PARLAMENTA
   od 27. travnja 2017.
   o zaključenju poslovnih knjiga Europske agencije za sigurnost hrane za financijsku godinu 2015.
   EUROPSKI PARLAMENT,

               —

               uzimajući u obzir završne godišnje financijske izvještaje Europske agencije za sigurnost hrane za financijsku godinu 2015.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Europske agencije za sigurnost hrane za financijsku godinu 2015., s odgovorima Agencije (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2015., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 21. veljača 2017. o razrješnici koju Agencija treba dobiti za izvršenje proračuna za financijsku godinu 2015. (05873/2017 – C8-0060/2017),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (4), a posebno njezin članak 44.,

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (5), a posebno njezin članak 108.,

               —

               uzimajući u obzir članak 94. Poslovnika i Prilog IV. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za okoliš, javno zdravlje i sigurnost hrane (A8-0098/2017),

               1.

               odobrava zaključenje poslovnih knjiga Europske agencije za sigurnost hrane za financijsku godinu 2015.;

               2.

               nalaže svojem predsjedniku da ovu Odluku proslijedi izvršnom direktoru Europske agencije za sigurnost hrane, Vijeću, Komisiji i Revizorskom sudu te da je da na objavu u Službenom listu Europske unije (serija L).

            Predsjednik

         Antonio TAJANI

            Glavni tajnik

         Klaus WELLE

      (1)  SL C 449, 1.12.2016., str. 97.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 31, 1.2.2002., str. 1.

      (5)  SL L 328, 7.12.2013., str. 42.


title: Odluka (EU) 2015/437 Europskog parlamenta i Vijeća od 17. prosinca 2014. o aktivaciji Fonda solidarnosti Europske unije

text:
               17.3.2015

               HR

               Službeni list Europske unije

               L 72/7

         ODLUKA (EU) 2015/437 EUROPSKOG PARLAMENTA I VIJEĆA
   od 17. prosinca 2014.
   o aktivaciji Fonda solidarnosti Europske unije
   EUROPSKI PARLAMENT I VIJEĆE EUROPSKE UNIJE,
   uzimajući o obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije (1), a posebno njezin članak 4. stavak 3.,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2) te posebno njegovu točku 11.,
   uzimajući u obzir prijedlog Europske komisije,
   budući da:

               (1)

               Europska unija osnovala je Fond solidarnosti Europske unije („Fond”) kako bi pokazala solidarnost prema stanovništvu iz regija pogođenih katastrofama.

               (2)

               Člankom 10. Uredbe Vijeća (EU, Euratom) br. 1311/2013 (3) omogućuje se aktivacija Fonda do godišnje gornje granice od 500 milijuna EUR (u cijenama iz 2011.).

               (3)

               Uredba (EZ) br. 2012/2002 sadrži odredbe u skladu s kojima se Fond može aktivirati.

               (4)

               Srbija je podnijela zahtjev za aktivaciju Fonda zbog poplava.

               (5)

               Hrvatska je podnijela zahtjev za aktivaciju Fonda zbog poplava.

               (6)

               Bugarska je podnijela zahtjev za aktivaciju Fonda zbog poplava,

         DONIJELI SU OVU ODLUKU:
   Članak 1.
   U okviru općeg proračuna Europske unije za financijsku godinu 2014. aktivira se Fond solidarnosti Europske unije i osigurava se iznos od 79 726 440 EUR u odobrenim sredstvima za preuzimanje obveza.
   U okviru općeg proračuna Europske unije za financijsku godinu 2015. aktivira se Fond solidarnosti Europske unije i osigurava se iznos od 79 726 440 EUR u odobrenim sredstvima za plaćanja.
   Članak 2.
   Ova se Odluka objavljuje u Službenom listu Europske unije.

      Sastavljeno u Strasbourgu 17. prosinca 2014.

            Za Europski parlament

            Predsjednik

         M. SCHULZ

            Za Vijeće

            Predsjednik

         B. DELLA VEDOVA

      (1)  SL L 311, 14.11.2002., str. 3.

      (2)  SL C 373, 20.12.2013., str. 1.

      (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).


title: 75/320/EEZ: Odluka Vijeća od 20. svibnja 1975. o osnivanju Odbora za farmaceutiku

text:
               01/Sv. 002

               HR

               Službeni list Europske unije

               10

         31975D0320

               L 147/23

               SLUŽBENI LIST EUROPSKE UNIJE

               20.05.1975.

      ODLUKA VIJEĆA

   od 20. svibnja 1975.
   o osnivanju Odbora za farmaceutiku
   (75/320/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir prijedlog Komisije,
   budući da provedba mjera koje je usvojilo Vijeće u pogledu usklađivanja zakona koji se odnose na patentirane lijekove za ljudsku uporabu, može izazvati poteškoće koje bi trebalo zajednički ispitati;
   budući da bi se u tu svrhu trebao osnovati odbor kojim bi predsjedao predstavnik Komisije i koji bi se sastojao od predstavnika država članica koji predstavljaju njihova tijela državne uprave,
   ODLUČILO JE:
   Članak 1.
   Pri Komisiji se osniva odbor čiji je naziv „Odbor za farmaceutiku”.
   Članak 2.
   Ne dovodeći u pitanje zadaće Odbora za patentirane lijekove iz članka 8. Druge direktive Vijeća 75/319/EEZ (1) od 20. svibnja 1975. o usklađivanju zakona i drugih propisa koji se odnose na patentirane lijekove, zadaća ovog Odbora je ispitati:

               —

               bilo koje pitanje koje se odnosi na primjenu direktiva o patentiranim lijekovima, koje na dnevni red stavlja predsjednik Odbora, bilo na njegovu inicijativu ili na zahtjev predstavnika države članice,

               —

               bilo koje drugo pitanje u području patentiranih lijekova, koje na dnevni red stavlja predsjednik Odbora, bilo na njegovu inicijativu ili na zahtjev predstavnika države članice.

         Komisija se savjetuje s Odborom kada priprema prijedloge direktiva u području patentiranih lijekova te osobito kada razmatra bilo kakve izmjene Direktive Vijeća 65/65/EEZ (2) od 26. siječnja 1965. o usklađivanju zakona i drugih propisa koji se odnose na patentirane lijekove, koje može predložiti.
   Članak 3.
   1.   Odbor se sastoji od priznatih stručnjaka u području javnog zdravlja iz uprava država članica, a svaka država članica ima po jednog predstavnika u Odboru.
   2.   Svaki predstavnik ima jednog zamjenika. Zamjenik ima pravo sudjelovati na sastancima Odbora.
   3.   Odborom predsjedava predstavnik Komisije.
   Članak 4.
   Odbor usvaja svoj poslovnik.

      Sastavljeno u Bruxellesu 20. svibnja 1975.

            Za Vijeće

            Predsjednik

         R. RYAN

      (1)  SL L 147, 9.6.1975., str. 13.

      (2)  SL 22, 9.2.1965., str. 369/65.


title: Odluka (EU) 2017/1359 Europske središnje banke od 18. svibnja 2017. o izmjeni Odluke (EU) 2016/948 o provedbi programa kupnje vrijednosnih papira korporativnog sektora (ESB/2017/13)

text:
                  21.7.2017

                  HR

                  Službeni list Europske unije

                  L 190/20

            ODLUKA (EU) 2017/1359 EUROPSKE SREDIŠNJE BANKE
      od 18. svibnja 2017.
      o izmjeni Odluke (EU) 2016/948 o provedbi programa kupnje vrijednosnih papira korporativnog sektora (ESB/2017/13)
      UPRAVNO VIJEĆE EUROPSKE SREDIŠNJE BANKE,
      uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,
      uzimajući u obzir Statut Europskog sustava središnjih banaka i Europske središnje banke, a posebno njegov članak 12. stavak 1. drugi podstavak zajedno s člankom 3. stavkom 1. prvom alinejom te člankom 18. stavkom 1.,
      budući da:

                  (1)

                  Odlukom (EU) 2016/948 Europske središnje banke (ESB/2016/16) (1) uspostavljen je program kupnje vrijednosnih papira korporativnog sektora (CSPP). Pored trećeg programa kupnje pokrivenih obveznica, programa kupnje vrijednosnih papira osiguranih imovinom i programa kupnje vrijednosnih papira javnog sektora na sekundarnim tržištima, CSPP dio je proširenog programa kupnje vrijednosnih papira (APP). Cilj APP-a jest unaprijediti prijenos monetarne politike, olakšati odobravanje kredita gospodarstvu europodručja, olakšati uvjete kreditiranja kućanstava i poduzeća te doprinijeti vraćanju stopa inflacije na razine koje su ispod, ali blizu 2 % u srednjoročnom razdoblju, u skladu s očuvanjem stabilnosti cijena kao primarnim ciljem Europske središnje banke (ESB).

                  (2)

                  Ostvarenje jedinstvene monetarne politike, uključujući putem APP-a, podrazumijeva utvrđivanje alata, instrumenata i postupaka kojima će se koristiti Eurosustav radi provođenja te politike na jedinstveni način u državama članicama čija je valuta euro.

                  (3)

                  Upravno vijeće odlučilo je 22. ožujka 2017. dodatno precizirati pravila primjenjiva na dužničke instrumente koje izdaju subjekti koji prestaju s radom radi osiguravanja dosljednog postupanja s njima u monetarnoj politici Eurosustava putem APP-a.

                  (4)

                  Odluku (EU) 2016/948 (ESB/2016/16) potrebno je stoga na odgovarajući način izmijeniti,

            DONIJELO JE OVU ODLUKU:
      Članak 1.
      Izmjena
      1.   U članku 2. Odluke (EU) 2016/948 (ESB/2016/16), točka 1. podtočka (j) zamjenjuje se sljedećim:

                     „(j)

                     nije subjekt, u javnom ili privatnom vlasništvu: i. čija je glavna zadaća postupna prodaja svoje imovine i prestanak poslovanja; ili ii. koji je subjekt za upravljanje imovinom ili subjekt za prodaju osnovan radi podupiranja restrukturiranja i/ili sanacije financijskog sektora (*1), uključujući subjekte za upravljanje imovinom nastale iz sanacije u obliku primjene instrumenta izdvajanja imovine u skladu s člankom 26. Uredbe (EU) br. 806/2014 Europskog parlamenta i Vijeća (*2) ili nacionalnim zakonodavstvom kojim se prenosi članak 42. Direktive 2014/59/EU Europskog parlamenta i Vijeća (*3);

      2.   U članku 2. Odluke (EU) 2016/948 (ESB/2016/16) točka 1. podtočka (k) briše se.
      Članak 2.
      Stupanje na snagu
      Ova Odluka stupa na snagu 21. srpnja 2017.

         Sastavljeno u Frankfurtu na Majni, 18. svibnja 2017.

               Upravno vijeće ESB-a

               Predsjednik ESB-a

            Mario DRAGHI

         (1)  Odluka (EU) 2016/948 Europske središnje banke od 1. lipnja 2016. o provedbi programa kupnje vrijednosnih papira korporativnog sektora (ESB/2016/16) (SL L 157, 15.6.2016., str. 28.).